b'\n_START_ARTICLE_\nFreelancer\n_START_PARAGRAPH_\nFreelancer tarkoittaa vapaana vailla vakituista ty\xc3\xb6suhdetta t\xc3\xb6it\xc3\xa4 tekev\xc3\xa4\xc3\xa4 ty\xc3\xb6ntekij\xc3\xa4\xc3\xa4, jolla on samanaikaisesti yleens\xc3\xa4 useampia ty\xc3\xb6nantajia tai toimeksiantajia. Freelancer voi tehd\xc3\xa4 ty\xc3\xb6t\xc3\xa4 ty\xc3\xb6suhteessa johdon ja valvonnan alaisena tai yritt\xc3\xa4j\xc3\xa4n\xc3\xa4.  Mik\xc3\xa4li ty\xc3\xb6sopimuslaissa s\xc3\xa4\xc3\xa4detyt ty\xc3\xb6suhteen tunnusmerkit t\xc3\xa4yttyv\xc3\xa4t, on kyseess\xc3\xa4 aina ty\xc3\xb6sopimussuhde. Yritt\xc3\xa4j\xc3\xa4n\xc3\xa4 freelancerilla on mahdollisuus valita vapaasti, mit\xc3\xa4 t\xc3\xb6it\xc3\xa4 tekee eri toimeksiantajille. _NEWLINE_Termi on lainattu englannista, ja se on alun perin tarkoittanut keskiaikaista palkkasotilasta. M\xc3\xa4\xc3\xa4ritelm\xc3\xa4n esitti ensimm\xc3\xa4isen kerran Sir Walter Scott historiallisessa romaanissaan Ivanhoe. _NEWLINE_Freelanceriuden vaihtoehtoja ovat freelance-verokortti ty\xc3\xb6ntekij\xc3\xa4n\xc3\xa4 tai yksityisen\xc3\xa4 elinkeinonharjoittajana toimiminen my\xc3\xb6s toiminimell\xc3\xa4 ja muut varsinaiset yhti\xc3\xb6muodot eli avoin yhti\xc3\xb6, kommandiittiyhti\xc3\xb6, osakeyhti\xc3\xb6 tai osuuskunta._NEWLINE_Yksi rajanvetokysymys on, kuka johtaa ja valvoo ty\xc3\xb6t\xc3\xa4. Palkansaajan ty\xc3\xb6t\xc3\xa4 valvoo ja johtaa ty\xc3\xb6nantaja. Jos freelancer ei toimi palkansaajana, niin h\xc3\xa4n kuuluu yritt\xc3\xa4j\xc3\xa4n\xc3\xa4 ty\xc3\xb6tt\xc3\xb6myysturvan piiriin. T\xc3\xa4ll\xc3\xb6in tulee itse hoitaa ty\xc3\xb6tapaturmavakuutus sek\xc3\xa4 YEL-el\xc3\xa4kevakuutus maksurajojen puitteissa. Palkansaaja-freelancer toimii niin sanotulla freelance-verokortilla. Sill\xc3\xa4 olevaa pid\xc3\xa4tysprosenttia sovelletaan kaikkiin henkil\xc3\xb6n saamiin ty\xc3\xb6korvauksiin._NEWLINE_Suomessa on noin 40\xc2\xa0000 freelanceria. Heist\xc3\xa4 yli 40\xc2\xa0% on alle 35-vuotiaita, eik\xc3\xa4 ole tiedossa, onko freelancerius heille v\xc3\xa4liaikainen vai pysyv\xc3\xa4 ratkaisu._NEWLINE_Yleisemmin freelancereina toimivat kulttuurialan ty\xc3\xb6ntekij\xc3\xa4t, esimerkiksi muusikot, vapaat toimittajat, vapaat n\xc3\xa4yttelij\xc3\xa4t, vapaat valokuvaajat ja k\xc3\xa4\xc3\xa4nt\xc3\xa4j\xc3\xa4t._NEWLINE_Freelancerina toimimisessa on n\xc3\xa4hty yhteiskunnallisia ongelmia, mm. huono sosiaaliturva ja el\xc3\xa4ke, alhainen tulotaso ja ns. pakkoyritt\xc3\xa4j\xc3\xa4ksi joutuminen.'